tartuNLP/wikipedia-smugri-20251201 huggingface dataset:
GLUT1-puutosoireyhtymä

GLUT1-puutosoireyhtymä eli De Vivon tauti on glukoosin kuljettajaproteiini 1:tä (GLUT1, glukoosin siirtäjä tyyppi 1) valmistavan "SLC2A1"-geenin mutaatioista kromosomissa 1 johtuva aivosairaus. Siinä aivoissa ilmenee glukoosinpuutos, joka johtuu estyneestä glukoosin kuljetuksesta verenkierrosta veriaivoesteen halki aivoihin. Tämä glukoosinpuutos aiheuttaa erilaisia neurologisia oireita. Oireyhtymä voidaan laskea kuuluvaksi epileptisiin enkefalopatioihin, koska sille tyypillisiä ovat vaikeat epilepsiakohtaukset. Tarkka oirekuva on kuitenkin huomattavasti yksilöllisesti vaihteleva.
GLUT1-puutosoireyhtymässä yleensä 1–4 ikäkuukauden välillä puhkeava epilepsia johtaa psykomotorisiin kehityshäiriöihin. Epilepsia on vaikeahoitoinen ja ilmenee monin eri kohtaustyypein. Kohtauksia voivat laukaista vaihtelevat tekijät, ja myös kohtausten esiintymistiheys vaihtelee. Joskus kohtauksia ennakoivina oireina voidaan havaita poikkeavia pään- ja silmänliikkeitä. Kallon hidastunut kasvu voi johtaa mikrokefaliaan. GLUT1-puutosoireyhtymässä esiintyy liikehäiriöitä, kuten ataksiaa, dystoniaa ja koreaa. Myös muita neurologisia oireita, kuten spastisuutta ja dysartriaa, on todettu. GLUT1-puutosoireyhtymästä kärsivien saavuttama kognitiivisen kehityksen taso vaihtelee suuresti lievistä oppimisvaikeuksista vaikeaan kehitysvammaisuuteen. Osa sairastuneista kärsii uniongelmista, joihin voivat kuulua uniapnea ja uneliaisuus. GLUT1-puutosoireyhtymälle on hahmoteltu jaottelua alatyyppeihin, joista tyyppi 2 on klassista muotoa lievempi. Monia oireyhtymiä (dystonia-9, dystonia-18, dystonia-SLC2A1) ei enää pidetä itsenäisinä diagnooseina vaan GLUT1-puutosoireyhtymän muotoina.
GLUT1-puutosoireyhtymä johtuu yleensä sporadisesta uudesta mutaatiosta. Sillä on kuitenkin autosomaalinen, vallitseva periytymistapa. Lisäksi on kuvattu peittyvä periytymistapa. Oireyhtymän yleisyys on tuntematon, mutta vuoteen 2023 mennessä lääketieteellisessä kirjallisuudessa tunnettiin viitisensataa tapausta. Tämän pohjalta oireyhtymää pidetään erittäin harvinaisena. Diagnostiikan työkaluja ovat oirekuvan havainnointi, perimän tutkiminen ja varsinkin glukoosi- sekä laktaattipitoisuuksien selvittäminen selkäydinnestenäytteestä. Matalat glukoosi- ja laktaattipitoisuudet voivat viitata GLUT1-puutosoireyhtymään. GLUT1-puutosoireyhtymää voidaan hoitaa ketogeenisellä ruokavaliolla, joka voi vähentää epilepsiakohtauksia ja eräitä liikehäiriöitä. Osalla sairastuneista nämä oireet ovat poistuneet jopa kokonaan. Neurologista tilaa koskeva ennuste paranee ketogeenisen ruokavalion varhaisen omaksumisen myötä. Ketogeenisen ruokavalion yhteydessä tiettyjä lääkeaineita ei saa käyttää. Ruokavalion ohella tarvitaan vitamiini- ja hivenainelisiä. Toimivan epilepsialääkityksen löytäminen voi olla mahdotonta, joten ruokavaliohoito on keskeisessä asemassa. GLUT1-puutosoireyhtymän kuvasi ensimmäisenä De Vivo vuonna 1991.
Brynjulf Bergslien

Brynjulf Larsen Bergslien (12. marraskuuta 1830 Voss – 19. syyskuuta 1898 Kristiania) oli norjalainen kuvanveistäjä. Hänen veljensä Knud Bergslien oli taidemaalari ja veljenpoikansa Nils Bergslien kuvanveistäjä. Brynjulf Bergslienin tunnetuimpia patsaita ovat Kaarle XIV Juhanan ratsastajapatsas Oslon kuninkaallisen linnan edustalla sekä Henrik Wergelandin patsas Eidsvolls plassilla.
Vestlandin lääni

Vestland on Norjan lääni, joka sijaitsee Vestlandetin alueella. Läänin suurin kaupunki on Bergen. Lääni perustettiin vuonna 2020, kun Hordalandin ja Sogn og Fjordanen (paitsi Hornindalin kunta, joka liitettiin Møre og Romsdalin läänissä sijaitsevaan Voldan kuntaan) läänit yhdistyivät.
Ahvenanmaan maakuntavaalit 2023

Ahvenanmaan vuoden 2023 maakuntavaalit pidettiin 15. lokakuuta 2023. Niissä valittiin maakunnan 30-paikkaisten maakuntapäivien kaikki edustajat seuraavaksi nelivuotiskaudeksi. Samassa yhteydessä pidettiin myös paikalliset kuntavaalit.
Äänioikeus ja ehdokasasettelu.
Vaaleissa äänioikeutettuja ovat täysi-ikäiset Ahvenanmaan kotiseutuoikeuden omaavat henkilöt.
Ehdokkaaksi saavat asettua kaikki äänioikeutetut paria poikkeusta, kuten kunnan korkea-arvoisia virkamiehiä, lukuun ottamatta.
Yhteensä ehdokkaita oli 205. Entinen liberaalien ja sitoutumattoman kokoomuksen jäsen Jannik Svensson asettui ehdolle sitoututumattomana ehdokkaana listalta nimellä Ei-toivottu kokoomus ().
Ahvenanmaan demokratia ilmoitti, ettei aio asettaa ehdokkaita. Puheenjohtaja Stephan Toivonen kertoi syyksi, ettei itse voi asettua ehdolle terveyssyistä eikä puolue ole löytänyt muita ehdokkaita. Puolueen on tarkoitus olla mukana vaaleissa 2027.
Tulokset.
Äänestysaktiivisuus vaaleissa oli 68,3 %. Ahvenanmaan media, kuten Ålands Radio, joutui palvelunestohyökkäyksen kohteeksi vaali-iltana.
Ahvenanmaan tulevaisuus menetti ainoan paikkansa.
FOXP1-oireyhtymä

FOXP1-oireyhtymä on kehitysvammaisuutta ja monia muita yksilöllisesti vaihtelevia piirteitä aiheuttava geneettinen oireyhtymä. Se johtuu "FOXP1"-geenin mutaatiosta kromosomissa 3. Useimmiten kyse on sporadisesta uudesta mutaatiosta, mutta oireistolla on autosomaalinen, vallitseva periytymistapa.
FOXP1-oireyhtymään liittyvän kehitysvammaisuuden aste vaihtelee lievästä vaikeaan. Vastasyntynyt voi kärsiä hypotoniasta johtuvista syömis- ja nielemisvaikeuksista. Pää saattaa olla kehon kokoon suhteutettuna suuri. Oireyhtymän yhteydessä kuvattuihin kasvonpiirteisiin ovat kuuluneet hypertelorismi, leveä korostunut otsa, silmäluomirakojen suuntautuneisuus alaspäin, yläluomen asennon mataluus, lyhyt nenä ja leveä nenänpää. Suupielet ovat usein suuntautuneet oireyhtymästä kärsivillä alaspäin. Suu voi olla avoin ja muodoltaan leveä. FOXP1-oireyhtymässä on kuvattu myös vinosormisuutta ja -varpaisuutta, joihin yhdistyy nivelten jäykkyys. Syndaktylia on myös mahdollinen sormien ja varpaiden poikkeavuus. Kämmentä on eräillä potilailla halkonut vain yksi uurre.
FOXP1-oireyhtymästä kärsivillä lapsilla ilmenee myös motoristen taitojen ja hienomotoriikan kehitysviiveitä, mutta erityisesti korostuvat puhumisvaikeudet. Monet kärsivät dysartriasta. Puheen ymmärtäminen kehittyy usein puheentuottoa paremmalle tasolle. Usein FOXP1-oireyhtymään kuuluu autismin kirjon häiriö tai sen piirteitä. Autismille ominaisiin piirteisiin kuuluvat mielenkiinnonkohteiden kapeus, pakonomaiset ja stereotyyppiset toiminnot sekä voimakas reagointi arjen muutoksiin. Muita mahdollisia käytöksellisiä haasteita ovat levottomuus, mielialavaihtelut, univaikeudet, ylivilkkaus ja ADHD. Aggressiivisuuden on kuvattu joissain tapauksissa korostuneen murrosiässä. FOXP1-oireyhtymässä yleisiä fyysisiä ongelmia ovat olleet sydämen ja virtsateiden rakennepoikkeamat. Lisäksi oireyhtymän yhteydessä on kuvattu epilepsiaa, immuunipuolustuksen häiriö, hormonitoiminnan muutoksia sekä näön ja kuulon ongelmia.
FOXP1-oireyhtymä oli vuoteen 2018 mennessä diagnosoitu noin sadalla potilaalla maailmassa, mutta kansainvälistä alidiagnosointia pidetään miltei varmana. Oireyhtymän tunnistamista voi osaltaan vaikeuttaa se, että sama mutaatio voi aiheuttaa eri henkilöillä huomattavasti toisistaan eroavan oirekuvan. Diagnoosi voidaan asettaa geenitestin ja sen tulokseen sopivan oirekuvan pohjalta. Hoito on oireenmukainen; tehokkaita apukeinoja voivat olla fysio-, puhe- ja toimintaterapioiden menetelmät. FOXP1-oireyhtymän ennusteen katsotaan olevan riippuvainen yksilöllisistä oireista ja niiden vaikeusasteesta. Elinajanodotteesta ei ole saatu vankkaa käsitystä. Ensimmäisenä FOXP1-oireyhtymän raportoi vuonna 2009 M. J. Parianin johtama tutkijaryhmä.
Johannes Brun

Johannes Finne Brun (10. maaliskuuta 1832 Verdal – 7. maaliskuuta 1890 Kristiania) oli aikansa tunnetuimpiin kuulunut norjalainen teatterinäyttelijä. Hänen ensiesiintymisensä oli bergeniläisessä Det Norske Theaterissa vuonna 1850, ja vaimonsa Louise Brunin kanssa hän näytteli sittemmin Christiania Norske Theaterissa Kristianiassa (nyk. Oslo). Brunilla oli rooleja muun muassa Ludvig Holbergin, Henrik Ibsenin, William Shakespearen ja Molièren näytelmissä.
Engebret Café

Engebret Café on yksi Oslon vanhimmista ravintoloista. Engebret Café on nimetty perustajansa Engebret Christophersenin mukaan. Hän perusti ravintolan vuonna 1857. Se sijaitsi alun perin Rådhusgatalla, mutta muutti 1863 nykyiselle paikalleen Bankplassenin kulmaan. Ravintola sijaitsee osoitteessa Bankplassen 1, Oslo.
Ravintola tunnettiin 1800-luvun loppupuolella taiteilijoiden kokoontumispaikkana. Asiakkaina oli tunnettuja taiteilijoita kuten Henrik Ibsen, Bjørnstjerne Bjørnson, Edvard Grieg ja Edvard Munch. Aivan vieressä sijaitsi Christiania Theater vuoteen 1899 saakka. Vuonna 1921 kahvila paloi, mutta avattiin entisessä kunnossaan jo seuraavana vuonna. Norges Bankin rakennustyömaan vuoksi Engebret Café oli suljettuna vuosina 1983–1986, jolloin toteutettiin myös mittava remontti.
Jeswin Aldrin

Jeswin Aldrin (s. 24. joulukuuta 2001) on intialainen pituushyppääjä.
Aldrin ylitti kahdeksan metriä ensimmäisen kerran Thiruvananthapuramissa maaliskuussa 2022 ja kohensi ennätyksensä lukemiin 826 cm muutamaa viikkoa myöhemmin Thenhipalamissa. Eugenen MM-kilpailuissa hän karsiutui loppukilpailusta jäätyään tulokseen 778. Hän saavutti sisäratojen Aasian-mestaruuskilpailuissa hopeaa Astanassa 2023 Intian halliennätyksellä 797 cm. Hän hyppäsi Intian ulkoratojen ennätyksen 842 Bellaryssa 2. maaliskuuta 2023. Saman vuoden Budapestin MM-kilpailuissa hän sijoittui 11:nneksi.
Murali Sreeshankar

Murali Sreeshankar (; s. 27. maaliskuuta 1999) on intialainen pituushyppääjä.
Sreeshankar sijoittui sisäratojen Aasian-mestaruuskilpailuissa neljänneksi Teheranissa helmikuussa 2018. Hän saavutti samana vuonna pronssia alle 20-vuotiaiden Aasian-mestaruuskilpailuissa tuloksella 747 cm ja sijoittui kuudenneksi sekä Tampereen alle 20-vuotiaiden MM-kilpailuissa että Jakartan Aasian kisoissa. Syyskuussa 2018 hän ylitti ensimmäisen kerran kahdeksan metriä hypättyään Bhubaneswarissa tuolloisen Intian ennätystuloksen 820.
Sreeshankar karsiutui loppukilpailusta Dohan MM-kilpailuissa 2019. Hän paransi Intian ennätyksen lukemiin 826 cm Patialassa 16. maaliskuuta 2021. Samana vuonna järjestetyissä Tokion olympialaisissa hän karsiutui loppukilpailusta. Hän sijoittui Belgradin sisäratojen MM-kilpailuissa 2022 seitsemänneksi Intian halliennätystä sivunneella tuloksella 792. Hän kohensi Intian ulkorataennätyksen tulokseen 836 cm Thenhipalamissa 3. huhtikuuta 2022. Eugenen MM-kilpailuissa hän oli seitsemäs tuloksella 796. Hän saavutti saman kesän Birminghamin Kansainyhteisön kisoissa hopeaa tuloksella 808 cm.
Sreeshankar paransi ennätyksensä lukemiin 841 cm Bhubaneswarissa 18. kesäkuuta 2023. Kuukautta myöhemmin hän saavutti hopeaa Aasian-mestaruuskilpailuissa Bangkokissa tuloksella 837 cm. Budapestin MM-kilpailuissa hän karsiutui loppukilpailusta.
Sreeshankar on voittanut Intian-mestaruuden vuosina 2018, 2019, 2022 ja 2023.
Jalkapallon naisten Euroopan-mestaruuskilpailut 2025

Jalkapallon naisten Euroopan-mestaruuskilpailut 2025 olivat järjestyksessään 14. jalkapallon naisten Euroopan-mestaruuskilpailut. Ne järjestettiin Sveitsissä 2.–27. heinäkuuta 2025. Turnauksen voitti toisen kerran peräkkäin Englanti, joka voitti loppuottelussa Espanjan rangaistuspotkukilpailussa.
Valintaprosessi.
Neljä hakemusta haki Euroopan-mestaruuskilpailujen isännöintiä: Puola, Ranska, Sveitsi sekä Norja, Ruotsi, Suomi ja Tanska yhteishakemuksella. Uefan hallitus valitsi Sveitsin isäntämaaksi huhtikuussa 2023 Lissabonissa.
Pelipaikat.
Sveitsi ilmoitti yhteensä kahdeksan pelipaikkaa, jossa lopputurnaus käydään.
Karsinnat ja joukkueet.
51 maata pelasi paikasta Euroopan-mestaruuskilpailujen lopputurnaukseen. Venäjä ei saanut osallistua karsintoihin, sillä maa oli kilpailukiellossa Ukrainaan tekemänsä hyökkäyksen vuoksi. Gibraltar, Liechtenstein ja San Marino eivät osallistuneet karsintoihin. Isäntämaa Sveitsi pääsi kisoihin automaattisesti joutumatta karsimaan.
Lohkojako.
Turnauksessa pelasi 16 joukkuetta neljässä neljän joukkueen alkulohkossa.
Maskotit.
29. marraskuuta 2024 paljastettiin kisojen maskotti, bernhardinpentu Maddli.
Anders Verner Nylander

Anders Verner Nylander (11. helmikuuta 1875 Kuopio – 26. heinäkuuta 1933 Helsinki) oli suomalainen kirjapainonjohtaja ja Suomen Pankin setelipainon johtaja.
Nylanderin vanhemmat olivat Kuopion piirilääkäri Anders Edvin Nylander (1831–1890) ja Rosalie Kellgren (k. 1907). Hän pääsi ylioppilaaksi 1894 Kuopion ruotsalaisesta yksityislyseosta.
Nylander meni ylioppilaaksi päästyään latojanoppiin ja hän jatkoi kirjapainoalan opintojaan Hufvudstadsbladetin kirjapainossa Helsingissä sekä P. A. Norstedt &amp; Sönerin kirjapainossa Tukholmassa. Nylander toimi sitten alifaktorina O.Y. Kauppakirjapainossa Helsingissä ja tuli vuonna 1901 tämän kirjapainon teknilliseksi ja toimitusjohtajaksi. Vuonna 1906 Nylander siirtyi Simeliuksen perillisten kirjapainon toimitusjohtajaksi ja hän otti kirjapainon vuokralle vuonna 1916. Vuodesta 1920 Nylander oli teknillisenä johtajana Holger Schildtin kustannusosakeyhtiössä ja vuonna 1923 hänestä tuli Suomen Pankin setelipainon johtaja.
Nylander kuului 1900-luvun alussa perustetun kirjanpainajain työnantajajärjestön johtohenkilöihin aina vuoteen 1923 saakka ja hän toimi 13 vuoden ajan tämän liiton puheenjohtajana sekä oli useita vuosia Suomen Työnantajain Keskusliiton hallituksen varapuheenjohtajana. Nylander oli 1900-luvun alussa mukana aktivistien toiminnassa ja kuului aktiivisen vastustuspuolueen johtoon koko puolueen olemassaolon ajan. Hän osallistui myös Suomen sisällissodan valmisteluihin valkoisten puolella kuuluen muun muassa A.K.-jääkärikomiteaan.
Nylander kuoli heinäkuussa 1933 58-vuotiaana pitkällisen sairauden jälkeen.
Nylander oli naimisissa vuodesta 1900 ruotsalaisen Elsa Hultin kanssa. Nylanderin veljiä olivat metsähallituksen ylitarkastaja Ernst August Nylander (1866–1919), Ahvenanmaan Godbyn piirilääkäri Edvin Alexander Nylander (1871–1931) ja kansanedustaja, maanviljelysneuvos ja agronomi Hannes William Nylander (1873–1940). Nylanderin sisar oli päätoimittaja ja kotitaloustoiminnan uranuurtaja Fanny Hult (1861–1945).
Puertoricontangara

Puertoricontangara ("Nesospingus speculiferus") on hispaniolantangaroihin kuuluva lintulaji. Lajia tavataan uhanalaisena Puerto Ricosta.
Koko ja ulkonäkö.
Puertoricontangara kasvaa 16–20 cm pitkäksi. Sukupuolet muistuttavat toisiaan ulkonäöltään. Lajin pää, selkä ja siivet ovat väriltään ruskehtavan vihreät. Siivissä on valkoinen laikku. Puertoricontangaran rinta ja vatsa ovat valkoiset ja rinnassa on ruskehtavaa viirutusta. 
Levinneisyys ja elintavat.
Puertoricontangaraa tavataan Puerto Ricon keskiosasta. Lajin elinympäristöä ovat kosteat palmuja ja bambutiheikköjä kasvavat metsät. Puertoricontangara liikkuu parvina, ja sen ravintoa ovat erityisesti hyönteiset ja hedelmät, mutta myös pienet selkärankaiset eläimet, kuten sammakot ja liskot. 
Puertoricontangara luokitellaan vaarantuneeksi. Kantaa uhkaa elinympäristön häviäminen metsien hakkuiden ja hurrikaanien vuoksi.
HC 19 Humenné

HC 19 Humenné on slovakialainen jääkiekkoseura Humennén kaupungista Prešovin alueelta. Joukkue pelaa Slovakian toiseksi korkeimmalla sarjatasolla Slovenská Hokejová Ligassa. 
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Kristinusko Argentiinassa

Tämä artikkeli kertoo kristinuskosta Argentiinassa. Argentiinan suurin kirkkokunta on roomalaiskatolinen kirkko, johon kuuluu 62,9 prosenttia väestöstä. Toinen merkittävä kirkkokunta on evankelikaaliset kirkot, erityisesti helluntaiherätys, johon kuuluu 13 prosenttia väestöstä. Muihin evankelikaalisiin kirkkoihin kuuluu 2,3 prosenttia. Jehovan todistajiin kuuluu 1,4 prosenttia argentiinalaisista. 
Historia.
Argentiina on historiallisesti katolinen maa. Protestanttiset kirkot kehittyivät 1800-luvulla Saksasta, Pohjoismaista ja Pohjois-Amerikasta tulleen lähetystyön ansiosta. Siirtolaiset Itä-Euroopasta ja Lähi-idästä toivat ortodoksisuuden Argentiinaan. Helluntaiherätys alkoi kukoistamaan Argentiinassa 1900-luvulla. Samalla myös katoliseen kirkkoon syntyi katolinen karismaattinen liike.
Kirkkojenväliset järjestöt.
Argentiinassa on useita kirkkojenvälisiä järjestöjä. Merkittävimmät ovat Evankelisten kirkkojen liitto, Argentiinan evankelisten kirkkojen allianssi, Evankelinen helluntailiitto sekä Ekumeeninen kristillisten kirkkojen komissio.
Mantaqa

Mantaqa on suomalainen katujengi. Sen jäsenet Jafar al-Maseudi, Ahmad al-Maseudi ja Hussein al-Maseudi tuomittiin vuonna 2021 9–11 vuoden vankeusrangaistuksiin huumausaine-, ampuma-ase- ja rahanpesurikoksista. Kolme tuomittua ovat veljeksiä ja heitä pidetään Mantaqan johtajina. Mantaqa on lähtöisin Espoon Leppävaarasta, ja sillä on kytkös turkulaiseen katujengiin.
Sana "mantaqa" () tarkoittaa reviiriä.
Kristinusko Boliviassa

Tämä artikkeli kertoo kristinuskosta Boliviassa. Bolivian suurin kirkkokunta on roomalaiskatolinen kirkko, johon kuuluu 70 prosenttia väestöstä. Toinen merkittävä kirkkokunta on evankeliset kirkot joihin kuuluu 14,5 prosenttia väestöstä. Adventisteihin kuuluu 2,5 prosenttia bolivialaisista. 
Historia.
Boliviassa oli pitkään edistyneitä kulttuureita, jotka katosivat 1200-luvulla. Alue oli osa Inka-imperiumia kun Espanja valloitti sen 1500-luvun alussa. Boliva itsenäistyi vuonna 1825. Katolinen kirkko perustettiin maahan Espanjan kolonisaation aikaan ja sen on säilynyt maan enemmistökirkkona.
Protestanttinen lähetystyö saapui 1800-luvun lopulla ja 1900-luvun alussa. Bolivian suurimmat evankeliset kirkot ovat adventtikirkko sekä Evankelis-Kristillinen liitto. Helluntaiherätys ja pyhityskirkot muodostavat noin 30 prosenttia evankelisista kirkoista.
Chula Chom Klaon ritarikunta

Chula Chom Klaon ritarikunta () on thaimaalainen ritarikunta. Se perustettiin 16. marraskuuta 1873 kuningas Rama V:n käskystä. Ritarikunnan perustamisella haluttiin muistaa Chakri-dynastian valtaannousun 90. juhlavuotta. Ritarikunnan vaaleanpunainen nauha viittaa tiistaihin, jolloin Rama V syntyi.
Kunnianosoitusta myönnetään kiitollisuuden osoituksena kuninkaan hyväksi tehdyistä palveluksista kuningasperheen jäsenille, valtion virkamiehille ja ulkomaalaisille valtionpäämiehille.
Kunnianosoitusta jaetaan 7 luokassa:
Kilmainhamin vankila

Kilmainhamin vankila (, ) on museoksi muutettu entinen Dublinin kreivikunnan vankila Dublinissa, Irlannissa. Vankila avattiin vuonna 1796 ja suljettiin vuonna 1924. Vankilassa ovat kärsineet rangaistustaan tavallisten rikollisten lisäksi myös poliittiset vangit, jotka tuomittiin osallisuudesta Irlannin vapaussotaan. Rakennus restauroitiin ja luovutettiin Irlannin valtiolle vuonna 1986. Kilmainhamin vankilamuseo kuuluu Irlannin kansallisiin monumentteihin, ja siitä huolehtii Irlannin hallituksen alainen yleisten töiden virasto.
Kristinusko Chilessä

Tämä artikkeli kertoo kristinuskosta Chilessä. Chilen suurin kirkkokunta on roomalaiskatolinen kirkko, johon kuuluu 60 prosenttia väestöstä. Toinen merkittävä kirkkokunta on evankeliset kirkot joihin kuuluu 18 prosenttia väestöstä. 
Historia.
Espanja valloitti Chilen alueen 1500-luvulla ja maa itsenäistyi vuonna 1810. Helluntailaista liikehdintää syntyi Chilessä 1900-luvun alussa. Myöhemmin maahan saapui myös helluntailaista lähetystyötä ulkomailta käsin. Valtaosa ei-katolisista kristityistä on Chilessä helluntailaisia. Arvioiden mukaan helluntailaiset muodostavat noin 15–17 prosenttia kaikista kristityistä Chilessä. Vuonna 1999 Chilessä otettiin käyttöön laki, joka takaa kaikille kirkoille ja uskonnollisille ryhmille tasavertaisen aseman.
Kristinusko Kolumbiassa

Tämä artikkeli kertoo kristinuskosta Kolumbiassa. Kolumbian ylivoimaisesti suurin kirkkokunta on roomalaiskatolinen kirkko, johon kuuluu yli 90 prosenttia väestöstä. 
Historia.
Espanja valloitti Kolumbian alueen 1500-luvulla ja maa itsenäistyi vuonna 1819. 1900-luvulla maassa on käyty useita sissisotia. Samoin huumeidentuotanto ja väkivalta on ollut maassa runsasta. Katolinen kirkko on pyrkinyt toimimaan maassa välittäjänä konfliktitilanteissa. Protestanttinen lähetystyö saapui Kolumbiaan 1800-luvulla. Helluntaiseurakunnat ja itsenäiset seurakunnat vakiinnuttivat asemansa Kolumbiassa 1900-luvulla. Arviolta noin 50 prosenttia protestanteista kuuluu helluntaiseurakuntiin.
Kirkkojenväliset järjestöt.
Useat kirkot ja järjestöt ovat muodostaneet Kolumbiassa verkoston, jolla pyritään tukemaan sosiaalisen ja poliittisen väkivallan uhreja. Protestanttiset kirkot ovat aktiivisesti mukana rauhan edistämisessä ja ihmisoikeuksien puolustamisessa. Protestanttien piirissä maassa toimii Kolumbian evankelinen neuvosto.
Thaimaan ylipatriarkka

Thaimaan ylipatriarkka, virallisesti Rattanakosinin kuningaskunnan ylipatriarkka (), on maan buddhalaisen munkkiyhteisön johtaja.
Nykymuodossaan ylipatriarkan virka perustettiin vuonna 1782. Virkaan nimitetty henkilö toimii siinä lähtökohtaisesti elämänsä loppuun asti, ja hänellä on lain turvaama valta johtaa ei vain maan theravadabuddhalaisia yhteisöjä, mutta myös kaikkia Thaimaan buddhalaisia yhteisöjä. Ylipatriarkan nimittää virkaansa Thaimaan kuningas. Nykyisenä ylipatriarkkana toimii Ariyavongsagatanana VII, joka nimitettiin virkaansa vuonna 2017.
Ylipatriarkan nimitysseremonia toimitetaan Wat Phra Kaeon temppelissä.
Kristinusko Paraguayssa

Tämä artikkeli kertoo kristinuskosta Paraguayssa. Paraguayn suurin kirkkokunta on roomalaiskatolinen kirkko, johon kuuluu 89,6 prosenttia väestöstä. Protestanttiisiin kirkkoihin kuuluu noin 6,2 prosenttia väestöstä ja muihin kristillisiin kirkkoihin 1,1 prosenttia väestöstä. 
Historia.
Paraguay itsenäistyi Espanjasta vuonna 1811, minkä jälkeen maassa on ollut pitkään diktatuurihallinto. Roomalaiskatolisuus saapui Paraguayhin espanjalaisten mukana. Jesuiitoilla oli useita lähetystöjä Paraguayssa 1600- ja 1700-luvulla. Useiden vuosien ajan roomalaiskatolinen kirkko toimi hallinnon alaisuudessa, mutta se käytti merkittävää taloudellista ja poliittista valtaa. Vatikaanin II kokouksen jälkeen roomalaiskatoliset johtajat ovat vastustaneet väkivaltaa, moraalittomuutta ja korruptiota. Paraguayn suurin protestanttinen ryhmä on mennoniitit. Useat mennoniitit ovat pakolaisia Venäjältä.
Kristinusko Perussa

Tämä artikkeli kertoo kristinuskosta Perussa. Perun suurin kirkkokunta on roomalaiskatolinen kirkko, johon kuuluu 60 prosenttia väestöstä. Evankelisiin kirkkoihin kuuluu noin 11,1 prosenttia väestöstä ja muihin kristillisiin kirkkoihin 3,5 prosenttia väestöstä. 
Historia.
Peru oli pitkään alkuperäiskansojen ja Inka-kulttuurin aleutta. Espanja valloitti Perun vuonna 1532. Limasta tuli alueen poliittinen ja taloudellinen keskus vuosisatojen ajaksi. Katolinen kirkko perusti arkkipiispan tehtävän Limaan jo vuonna 1546. Peru julistautui itsenäiseksi vuonna 1821. Protestanttinen lähetytyö alkoi Perussa 1800-luvulla. Evankeliset, helluntailaiset ja pyhityskirkot ovat kasvaneet maassa nopeasti 1900-luvulla, erityisesti andien keskuudessa.
Kristinusko Uruguayssa

Tämä artikkeli kertoo kristinuskosta Uruguayssa. Uruguayn suurin kirkkokunta on roomalaiskatolinen kirkko, johon kuuluu 42 prosenttia väestöstä. Protestanttisiin kirkkoihin kuuluu 15 prosenttia väestöstä. Uruguay on Etelä-Amerikan pienin ja maallistunein maa.
Historia.
Uruguayn alkuperäiskansat tuhoutuivat 1500-luvun kolonisaation aikana. Maa itsenäistyi vuonna 1825. 1800-luvulla monet eurooppalaiset muuttivat Uruguayhin. Katolinen kirkko tuli maahan kolonisaatiokauden alussa ja on edelleen maan suurin kirkko. Vanhin protestanttinen kirkkokunta on metodistikirkko. Uruguayssa on myös valdolainen yhteisö, joka on osa Italialaista emokirkkoa. Noin 30 prosenttia protestanttisista ja itsenäisistä kirkoista on helluntailaisia.
Kirkkojenväliset järjestöt.
Kirkkojenvälisistä järjestöistä vanhin on Evankelisten kirkkojen liitto. Vuonna 1998 perustettiin kristillisten kirkkojen neuvosto, johon kuuluvat katoliset ja anglikaaniset kirkot. Uruguayssa toimii myös evankelisten kirkkojen kristillinen yhdistys.
Kristinusko Australiassa

Tämä artikkeli kertoo kristinuskosta Australiassa. Australian suurin kirkkokunta on roomalaiskatolinen kirkko, johon kuuluu noin 20 prosenttia väestöstä. Protestanttisiin kirkkoihin kuuluu noin 18 prosenttia väestöstä. Suurimpia protestanttisia yhteisöjä ovat anglikaanit (9,8 %), yhtenäiskirkko (2,6 %), presbyteerit ja reformoidut (1,6 %), baptistit (1,4 %), helluntailaiset (1 %) sekä muut protestantit (1,7 %). Muihin kristillisiin kirkkoihin kuuluu 3,5 prosenttia väestöstä ja ortodoksisiin kirkkoihin 2,3 prosenttia väestöstä. 
Historia.
Vuonna 1788 Iso-Britannia perusti Australiaan rangaistussiirtokunnan ja maa itsenäistyi vuonna 1901. Australian kahden suurimman kirkon, Filippiinien kautta saapuneen katolisen kirkon ja anglikaanisen kirkon juuret ovat Englannissa. Australian yhtenäiskirkko koostuu entisistä kongregationalisteista, metodisteista ja presbyteereistä. Myöhempää perua ovat suuret ortodoksiset kirkot. Evankeliset, helluntailaiset ja karismaattinen liike muodostaa noin 27 prosenttia kristityistä.
Kirkkojenväliset järjestöt.
Australiassa toimivia kirkkojenvälisiä järjestöjä ovat Australian kirkkojen neuvosto sekä Australian evankelinen allianssi. Australian kirkot ovat rakentaneet ulkosuhteitaan ensisijaisesti Oseaniaan ja Aasiaan.
Kurdish Mafia

Kurdish Mafia tai 47-jengi on Suomessa vuonna 2019 perustettu nuorisojoukko, joiden jäsenet ovat olleet valtamediassa erilaisista rikoksista. Nuorisojoukon johtaja on räppäri Milan Jaff. Kurdish Mafia on lähtöisin Itä-Helsingistä. Sen merkittävin vihollisjengi on L-City. Vihanpito L-Cityn kanssa alkoi, kun L-Cityn jäsen puukotti Kurdish Mafian jäsentä Helsingin Itäkeskuksessa.
Helsingin käräjäoikeus määritteli toukokuussa 2022 Kurdish Mafian järjestäytyneeksi rikollisryhmäksi.
Helsingin käräjäoikeuden päätöksellä Milan Jaffin velipuoli Darin Vurgun (DFAZE92) karkotetetaan Suomesta viimeistään kesäkuussa 2024. Myös hänen rikoskumppaninsa Abdullahi Saiid tuomittiin kuudeksi kuukaudeksi Helsingin vankilaan nuoriso-osastolle törkeästä rattijuoppumuksesta ja moottoriajoneuvon luvattomasta käyttöönotosta
Vuonna 2024 hovioikeus kuitenkin kumosi käräjäoikeuden päätöksen ja näki Kurdish Mafian olleen enemmän nuorisojoukko kuin järjestäytynyt rikollisryhmä.
Massiaiset

Massiaiset (Mysidae) on toinen kahdesta massiäyriäisten lahkoon kuuluvasta kuoriäyriäisheimosta. Siihen kuuluu noin 170 sukua ja tuhatkunta lajia, mikä on yli 95 % lahkon kaikista lajeista. Lahkon toinen heimo Petalophthalmidae käsittää vain 44 lajia.
Myös kaikki Suomen kahdeksan massiäyriäislajia kuuluvat Mysidae-heimoon.
Sketsiä!

Sketsiä! () on brittiläisen Aardman Animationsin ja kanadalaisen Decode Entertainmentin tuottama lastenohjelma. Sarjaa tehtiin kaksi kautta vuosina 2005–2008. Suomessa sitä esitettiin Ylen Galaxi-ohjelmassa.
Vintage-valtakunta

Vintage-valtakunta on Yle TV1 -kanavalla keväästä 2018 alkaen esitetty dokumentaarinen viihdesarja. Sen päähenkilöitä ovat helsinkiläiset vintage-esineiden kauppiaat Mike Kairenius ja Tomppa Kekäläinen sekä graafikko ja burleskiartisti Ulrika Bachér. Ohjelma pyörii heidän vintage-liikkeensä ja tavaranhankintamatkojensa ympärillä. Liike sijaitsi alkuun Helsingin Jätkäsaaressa ja toisesta tuotantokaudesta alkaen entisellä Union-huoltamolla Tuusulassa. Jokaisessa jaksossa tavataan muitakin outojen esineiden ja 1900-luvun amerikkalaistyylisen tavarakulttuurin harrastajia ja asiantuntijoita.
Kairenius ja Kekäläinen kertovat neuvotelleensa kolmen tv-tuotantoyhtiön kanssa ennen kuin suostuivat Yellow Film &amp; TV -yhtiön kehittämään ohjelmakonseptiin. Sarjaa on tehty neljä tuotantokautta, joissa kussakin on kymmenen puolen tunnin jaksoa. Sarjan neljäs tuotantokausi ensiesitettiin keväällä 2021.
Tyypin 10 glykogeenin varastoitumissairaus

Tyypin 10 glykogeenin varastoitumissairaus on glykogeenin varastoitumissairauksiin kuuluva aineenvaihduntasairaus, jonka tunnuspiirteisiin kuuluvat seerumin kohonnut kreatiinikinaasitaso ja alentunut fosfoglyseraattimutaasiaktiivisuus. Sairaus vaikuttaa ensisijaisesti luurankolihasten toimintaan.
Tyypin 10 glykogeenin varastoitumissairauden tyypillisiä oireita ovat lihaskivut ja -krampit sekä heikentynyt fyysisen rasituksen sietokyky. Osalla potilaista on toistuvia myoglobinuriajaksoja, jolloin myoglobiinia pääsee virtsaneritykseen. Hoitamattomana myoglobinuria voi johtaa munuaisten vajaatoimintaan. Tyypin 10 glykogeenin varastoitumissairauden oireet puhkeavat lapsuus- tai nuoruusiällä. Sairaus näyttää periytyvän peittyvästi autosomissa. Se johtuu mutaatioista "PGAM2"-geenissä kromosomissa 7 (kohta 7p13). Geenin valmistaman fosfoglyseraattimutaasin puutos lihaksissa aiheuttaa sairauden oireet.
Ensimmäisen kuvauksen tyypin 10 glykogeenin varastoitumissairaudesta lääketieteellisessä kirjallisuudessa julkaisivat vuonna 1981 DiMauro ja muut. Tutkittu potilas oli nuoruusiästä asti oireista kärsinyt henkilö, joka tutkimushetkellä oli 52-vuotias. Potilaalla oli kihtikyhmyjä ja merkkejä vaikeasta sepelvaltimoiden arterioskleroosista.
Tapionpuisto

Tapionpuisto () on noin hehtaarin laajuinen kaupunkipuisto Tapiolan itäosassa kaakkoisessa Espoossa. Se on osa Tapiolan puutarhakaupungin valtakunnallisesti arvokasta kulttuurimaisemaa ja Leimuniityn avaraa maisemakokonaisuutta. Tapionpuisto rajautuu pohjoisessa Tapionaukioon, idässä Tapiolanympyrään, etelässä Merituulentiehen ja lännessä Tuulikinsiltaan.
Tapionpuisto uudistettiin täysin 2020-luvun alussa. Sitä ennen alue oli avointa nurmikkoa ja asfalttipäällysteistä kenttää. Puisto rakennettiin piknik-alueeksi, jossa on myös kiipeily- ja tasapainoiluvälineitä. Kalusteet ovat Tapiolan hengen mukaisesti värikkäitä. Puistoon rakennettiin leveä oleskeluportaikko, jonka alaosassa sijaitseva tapahtuma-alue mahdollistaa pienimuotoisten tapahtumien järjestämisen. Puiston pohjoiseen ja läntiseen reunaan istutettiin puistopuita sekä Tapiolalle tyypillisiä värikkäitä pensaita ja kukkivia perennoja. Tapionpuisto on valaistu puistovalaisimin ja matalin pollarein. Puistossa on niin ikään tapahtumasähkö.
Tapionpuistossa on Vapaan sanan kivi, jonka Espoon kaupunki sai 550-vuotislahjaksi paikallislehti Länsiväylältä. Alkuaan kivi sijaitsi Tapiolan liikekeskuksessa.
Tapionpuisto sijaitsee Tapiolan metroaseman itäpuolella. HSL:n reittioppaan mukaan kävelyetäisyys asemalta puistoon on 350 metriä. Tapionpuiston koillisena naapurina on Køgenpuisto.
Bergenin hansamuseo

Bergenin hansamuseo on Norjan Bergenin Bryggenissä sijaitseva museo, jossa esitellään kaupungin historiaa hansa-aikana, sekä yleisesti Hansaliittoa. Museon alueen rakennukset ovat 1700-luvulta, ja museossa pääsee tutustumaan ainoisiin yhä jäljellä oleviin hansalaisten kokoontumistiloihin.
Web Audio API

Web Audio API on JavaScript ohjelmointirajapinta (API), joka mahdollistaa äänen prosessoinnin ja syntetisoinnin verkkosovelluksissa.
Historia.
HTML5 julkaisun mukana tullut &lt;audio&gt;-elementti mahdollisti yksinkertaisen äänentoiston nettisivuilla, mutta tämä ei riittänyt monipuolisempiin tarkoituksiin kuten verkkopeleihin ja interaktiivisiin nettisivuihin. Ennen tätä, äänenkäsittely nettisivuilla tehtiin pääasiassa kolmansien osapuolien työkaluilla kuten Flash, mutta natiiville ratkaisulle oli tarvetta. Ongelman ratkaistakseen W3C (World Wide Web Consortium) julkaisi ensimmäisen version Web Audio API:sta vuonna 2011.
Ominaisuudet.
Modulaarinen reititys.
Modulaarinen reititys mahdollistaa AudioNode-rajapintojen yhdistämisen keskenään. AudioNodet ovat Web Audio API:n päätoimintaperiaate, jolla muodostetaan efektiketju äänen prosessointia varten. Jokaisella AudioNodella on syöte ja ulostulo, paitsi äänilähteellä eli AudioBufferSourceNode:lla ja äänikohteella eli AudioDestinationNode:lla. AudioBufferSourceNode on reitityksen alku, eli sillä on pelkkä ulostulo, kun taas DestinationNode edustaa reitityksen päätyä, eli se ottaa vastaan vain syötteen. Näiden väliin voidaan asettaa erilaisia äänen prosessointiin tarkoitettuja AudioNode:ja, jolla sitten muokataan signaalia.
Lista Web Audio Api:n eri rajapinnoista:
Matala viive.
Web Audio API on rakennettu tukemaan matalaa viivettä, ja W3C kertoo kohtuullisen viiveen heittävän 3-50 millisekunnin välillä. Tämä on hyödyllistä varsinkin musiikki- ja pelisovelluksissa, jossa matala viive on olennaista luomaan sulava käyttäjäkokemus.
Praveen Chithravel

Praveen Chithravel (; s. 5. kesäkuuta 2001) on intialainen kolmiloikkaaja.
Chithravel sijoittui Buenos Airesin nuorten olympialaisten 2018 kahdessa kolmiloikkakilpailussa kolmanneksi ja viidenneksi. Hän jäi Dohan Aasian-mestaruuskilpailuissa 2019 loppukilpailussa ilman tulosta. Napolin universiadeissa hän oli samana vuonna kahdeksas. Hän hyppäsi ensimmäisen kerran yli 17 metriä kesäkuussa 2022 Chennaissa tuloksella 17,18. Saman vuoden Eugenen MM-kilpailuissa hän karsiutui loppukilpailusta. Birminghamin Kansainyhteisön kisoissa hän oli neljäs tuloksella 16,89.
Chithravel saavutti Astanan sisäratojen Aasian-mestaruuskilpailuissa 2023 hopeaa Intian halliennätyksellä 16,98. Hän hyppäsi ulkoratojen Intian ennätyksen 17,37 Havannassa 6. toukokuuta 2023, mutta karsiutui loppukilpailusta Budapestin MM-kilpailuissa.
Chithravel on voittanut kolmiloikan Intian-mestaruuden 2022 ja 2023. Pituushyppyennätyksensä 758 cm hän hyppäsi Thiruvananthapuramissa maaliskuussa 2022.
Kaitajärvi (Kontiolahti)

Kaitajärvi on saareton ja salmimaisen kapea metsäjärvi Kontiolahden itäosassa Pohjois-Karjalan maakunnassa. Sen pinta-ala on 31,5 hehtaaria. Etäisyys Joensuusta on 35 kilometriä pohjoiskoilliseen.
Maantiede.
Kaitajärven pituus kaakosta luoteeseen on 3,4 kilometriä. Järven keskiosa on paikoin vain noin kymmenen metriä leveä, etelä- ja pohjoisosan leveimmät kohdat ovat yli sata metriä. Kaitajärvessä on kolme vähintään kymmenen metriä syvää aluetta. Syvin piste, 12,5 metriä, sijaitsee järven pohjoisosassa.
Kaitajärven länsiranta on melko jyrkkä. Luoteisella rannalla on Kaitala-niminen maalaisasutus.
Kaitajärveen laskee Kaitapuro Hautajärveltä (152,3 metriä mpy), joka sijaitsee noin 2,7 kilometriä kaakkoon. Puro virtaa soidensuojelualueen halki. Virta jatkuu Kaitajärven pohjoisrannalta luoteeseen Heinäjokena, joka virtaa järven pohjoispuolisen Kaidansuon halki.
Kaitajärven vesitilavuus on 1 894 000 kuutiometriä.
Kaitajärvi (04.873.1.016) kuuluu Heinäjoen valuma-alueeseen (04.873), joka on kolmannen jakovaiheen vesistö Vuoksen vesistössä (04). Toinen jakovaihe on Venejoen valuma-alue (04.87) ja ensimmäinen jakovaihe on Höytiäisen valuma-alue (04.8). Kaitajärvi on kolmanneksi laajin Heinäjoen valuma-alueen 26:sta vähintään hehtaarin laajuisesta vakavedestä. Laajin on Ripulinjärvi ja toiseksi laajin on Hautajärvi.
Fredrik Stang Lund

Fredrik Stang Lund (17. marraskuuta 1859 Kristiania – 13. kesäkuuta 1922 Tukholma) oli norjalainen juristi ja poliitikko. Hän toimi Norjan tilintarkastusministerinä vuosina 1895–1896 ja työministerinä 1897–1898.
Louise Brun

Louise Larsine Brun (16. joulukuuta 1830 Bergen – 21. tammikuuta 1866 Kristiania) oli yksi aikakautensa tunnetuimmista norjalaisista teatterinäyttelijöistä. Hän aloitti bergeniläisessä Det Norske Teaterissa vuonna 1850 ja siirtyi vuonna 1857 oslolaiseen Christiania Theateriin. Brun oli naimisissa näyttelijä Johannes Brunin kanssa.
Bugha

Kyle ”Bugha” Giersdorf (s. 30. joulukuuta 2002) on yhdysvaltalainen "Fortnite" -ammattilainen. Hänet nosti suureen suosioon vuoden 2019 maailmanmestaruuden voitto. Häntä pidetään laajalti yhtenä kaikkien aikojen parhaimmista pelaajista.
Perhe ja muut harrastukset.
Giersdorfin vanhemmat ovat Glenn ja Darcy Giersdorf. Nimi Bugha tulee hänen isoisältään, joka kutsui nuorta Giersdorfia tällä nimellä.
Kun Giersdorf ei pelaa tai striimaa, hän pitää musiikin kuuntelusta, elokuvien katselusta ja koripallon pelaamisesta.
Patrik Hamrla

Patrik Hamrla (s. 21. toukokuuta 2003 Zlín, Tšekki) on tšekkiläinen jääkiekkomaalivahti. Kaudella 2024–2025 Hamrla edustaa tšekkiläistä Hokej Vyškovia.
Ura.
Seuraura.
Hamrla on HC Zlínin kasvatti. Hän siirtyi seurasta kesken kauden 2019–2020, tammikuussa 2020 HC Karlovy Varyn U20-joukkueeseen. Hamrla pelasi siellä myös ensimmäisen ja kauden ainoaksi jääneen Extraliga-ottelunsa vain 16-vuotiaana runkosarjan toiseksi viimeisellä kierroksella 3. maaliskuuta 2020 vieraissa HC Vítkovicea vastaan. Hän pelasi vajaat puolet ottelusta ja torjui 16 kertaa, kunnes Vítkovice siirtyi ottelussa jo 5–0-johtoon ajassa 29.41, jolloin Hamrlan tilalle Karlovy Varyn maalinsuulle vaihdettiin Jan Bednář.
Maaliskuussa 2020 Hamrla teki HC Karlovy Varyn kanssa 2+1-vuotisen Extraliga-sopimuksen. Hän pelasi kaudella 2020–2021 Extraligassa kuudessa runkosarjaottelussa torjuen kaksi voittoa. Hamrla pelasi kauden aikana miesten pelejä myös yhteensä kuusi ottelua lainalla sarjatasoa alempana 1. česká hokejová ligan HC Baník Sokolovissa ja SK Kadaňissa.
Carolina Hurricanes varasi Hamrlan kolmannella kierroksella 83. pelaajana . Samana kesänä hänet varasi myös QMJHL-joukkue Rimouski Océanic 70. pelaajana ja Waterloo Black Hawks 79. pelaajana USHL:n varaustilaisuudessa. Hamrla siirtyi kaudeksi 2021–2022 Océaniciin. Hän torjui 40 runkosarjaottelussa yhden nollapelin, kuten myös viidessä playoff-ottelussa. Kaudella 2022–2023 Hamrla torjui 44 runkosarjaottelussa kuusi nollapeliä.
Kaudeksi 2023–2024 Hamrla siirtyi 2+1-vuotisella sopimuksella SM-liigajoukkue Tampereen Ilvekseen. Hän lähti kauteen niin ikään joukkueen kolmosmaalivahtina Jonas Gunnarssonille ja Jakub Málekille. Hamrla aloitti kautensa lainalla Mestis-joukkue Kooveessa, jossa hän pelasi 21 runkosarjaottelua. Hamrla puki Ilveksen paidan kolmeen runkosarja- ja yhteen Mestarien liigan otteluun, mutta hän ei saanut kuitenkaan peliaikaa. Kauden jälkeen huhtikuussa 2024 Hamrlan sopimus Ilveksen kanssa purettiin yhteisymmärryksessä.
Maajoukkueura.
Hamrla edusti Tšekkiä alle 20-vuotiaiden MM-kilpailuissa vuonna 2021, jolloin hän toimi kuitenkin koko turnauksen ajan joukkueensa kolmosmaalivahtina, eikä pukenut yhteenkään otteluun. Yhteensä Hamrla on pelannut kuusi poikien maaottelua.
Muuta.
Hamrlan isä Robert pelasi omalla urallaan maalivahtina yhteensä 58 Extraliga-ottelua. Hän toimii nykyään 1. ligassa Berani Zlínin General Managerina ja omistaa 2. ligassa pelaavan Hokej Vyškovin joukkueen. Robertin isä ja Patrikin isoisä Vladislav Hamrla toimii Hokej Vyškovin GM:nä.
Brunnerin oireyhtymä

Brunnerin oireyhtymä on monoamiinioksidaasi-A:n puutoksesta johtuva harvinainen aineenvaihdunnan häiriö. Sitä esiintyy lähes yksinomaan miespuolisilla henkilöillä. Brunnerin oireyhtymän taustalla on monoamiinioksidaasi-A:ta tuottavan "MAOA"-geenin mutaatio, ja oireyhtymällä on peittyvä X-kromosomaalinen periytymistapa. Se voi myös olla sporadisen uuden mutaation tuottama.
Brunnerin oireyhtymän tunnuspiirteitä ovat lievä kehitysvamma ja varhaislapsuudessa alkavat käytöshäiriöt. Tyypillistä on impulssikontrollin alentuneisuus, joka johtaa aggressiivisiin, jopa väkivaltaisiin purkauksiin. Sairastuneilla voi olla lisäksi esimerkiksi autismin kirjon häiriön tai ADHD:n piirteitä. Unihäiriöt ovat mahdollisia. Brunnerin oireyhtymään liittyy osalla potilaista jaksoittaista ihon punehtumista, hikoilua, päänsärkyä ja ripulia. Vastaavia ongelmia saattaa ilmetä sairastuneiden naispuolisilla perheenjäsenillä, vaikka naispuolisilla ei ole muita oireita. Brunnerin oireyhtymässä monoamiinioksidaasi-A-entsyymireaktion lähtöaineiden, kuten serotoniinin tasot ovat kohonneet. Entsyymireaktion lopputuotteiden taso puolestaan on alentunut. Brunnerin oireyhtymän hoidossa on käytetty muun muassa SSRI-lääkkeitä ja ruokavalion mukauttamista käytöshäiriöiden lievittämiseksi.
Brunnerin oireyhtymän kuvasi ensimmäisenä Han Brunner vuonna 1993.
Pyhän Olavin tuomiokirkko

Pyhän Olavin tuomiokirkko (norj. "Sankt Olav domkirke") on Oslon roomalaiskatolisen hiippakunnan tuomiokirkko. Uusgoottilainen pitkäkirkko valmistui vuonna 1856 ja sen suunnitteli arkkitehti Heinrich Ernst Schirmer. Kyseessä oli Norjan ensimmäinen katolinen kirkko reformaation jälkeen.
Akersveien

Akersveien on Oslossa St. Hanshaugenin kaupunginosassa sijaitseva katu, joka kulkee Pyhän Olavin tuomiokirkon luota Gamle Akerin kirkolle. Kadun länsipuolella on Vår Frelsers -hautausmaa.
Perstorp (yritys)

Perstorp Group on ruotsalainen kemianteollisuusyritys, joka on erikoistunut eri toimialojen tarvitsemiin hienokemikaaleihin. Vuoden 2021 paikkeilla sillä oli seitsemän tehdasta ja kolme tuotekehityskeskusta eri puolilla maailmaa. 1900-luvulla Perstorp tunnettiin muun muassa etikasta sekä muovi- ja laminaattituotteista. 
Yritys toimi alun perin nimillä "Stensmölla Kemiska Tekniska Industri" ja "Skånska Ättikfabrik". Wilhelm Wendtin eteläruotsalaiseen Perstorpin kuntaan vuonna 1881 perustama yritys tuotti aluksi etikkaa, tervaa ja puuhiiltä, joiden raaka-aine saatiin seudun pyökkimetsistä. Kemiantuotanto laajeni formaliiniin, etanoliin ja vuonna 1917 fenolihartsiin, joka oli varhaisen muoviteollisuuden tärkeä raaka-aine. Perstorp tuli tunnetuksi bakeliitin kaltaisesta isoliitista, monenlaisista muovituotteista sekä erilaisista paperia ja muovia yhdistävistä laminaateista. 1960-luvulla tuotenimestä "Perstorpsplattan" tuli Ruotsissa laminaattilevyjen yleisnimitys (samoin kuin Suomessa Iki-levystä), ja 1970-luvulla yritys kehitti maailman ensimmäisen laminaattilattian tuotemerkillä Pergo.
1960-luvun alussa 1 800 ihmistä työllistäneeseen tehdaskokonaisuuteen kuului muovituotetehtaiden lisäksi myös saha, lasitehdas ja huonekalutehdas. Nykyisin Perstorp on myynyt monia liiketoimintojaan pois ja keskittynyt teollisuuden erikoiskemikaaleihin. Etikkatuotanto myytiin ruotsalaiselle Kavlille, hartsit suomalais-ruotsalaiselle Dynealle, laminaattilevyt monikansalliselle Formica Groupille ja lattialaminaatit belgialaiselle Unilinille.
Vuoteen 2005 Perstorp Groupin omisti ruotsalainen Industri Kapital, sitten ranskalainen PAI Partners, kunnes vuonna 2022 sen osti malesialainen öljy- ja kaasujätti Petronas 1,54 miljardilla eurolla.
Vesa Taatila

Vesa Taatila (s. 8. tammikuuta 1969 Tampere) on suomalainen kirjailija ja rehtori.
Ura.
Taatila valmistui ylioppilaaksi Loimaan lukiosta vuonna 1988. Koulutukseltaan hän on kognitiotieteen tohtori ja fysiikan maisteri Jyväskylän yliopistosta. Vuodesta 2014 Taatila on toiminut Turun ammattikorkeakoulun rehtori-toimitusjohtajana. 
Taatila on nimetty Turun yliopiston kasvatustieteiden tiedekunnan dosentiksi. Vuonna 2019 Taatila nimitettiin valtioneuvoston tutkimus- ja innovaationeuvostoon. Taatilalle myönnettiin Suomen Valkoisen Ruusun I luokan ritarimerkki 6.12.2020.
Tuotanto.
Taatilan esikoisromaani "Murhapeli" julkaistiin vuonna 2023. Kaunokirjallisten teosten lisäksi Taatila on ollut mukana kirjoittamassa oppikirjoja "Innovaattorin työkirja" ja "Alan johtajaksi", jotka on julkaistu 2008. Taatila on kirjoittanut myös kymmeniä tieteellisiä artikkeleita innovaatioista, johtamisesta, oppimisesta ja yrittäjyydestä.
Perhe.
Taatilan veljiä ovat muun muassa koripalloilija Veli Taatila ja kirjailija Mikko "Hippo" Taatila.
Granhammarin mies

Granhammarin mies (ruots. "Granhammarsmannen") oli 800-luvulla eaa. elänyt mies, jonka jäänteet löydettiin vuonna 1953 Granhammarista Upplands-Bron kunnasta. Tutkimuksissa on selvinnyt, että hänet tapettiin kirveellä ja upotettiin vuonon pohjaan. Maankohoamisen myötä vuono muuttui kuivaksi maaksi ja oli löytöhetkellä peltoa.
Miehen elämästä on pystytty selvittämään useita seikkoja, kuten hänen ulkonäkönsä, ruokavalionsa ja missä hän on elämänsä aikana asunut. Hän oli noin 180 senttimetriä pitkä ja kuului maanviljelijäväestöön. Hänen hampaansa olivat kuluneet ja hänen leuassaan oli krooninen tulehdus.
Yunnanin–Guizhoun ylänkö

Yunnanin-Guizhoun ylänkö on Kiinassa Yunnanin ja Guizhoun maakuntien alueella sijaitseva ylänkö. Alueella on useita vuoria, joiden huiput ovat jyrkkiä. Alueella kallioperä on kalkkikivipitoista ja täten siellä on paljon karstimaata. Kallioperä on monin paikoin paljolti eroosion vaikuttama ja näin ollen siellä on paikoin karstivajoamia, luolia ja maanalaisia jokia.
Liistakehampaiset

Liistakehampaiset (Palaeoheterodonta) on simpukoiden alaluokka. Sen tärkein lahko on makeissa vesissä esiintyvä Unionida, johon kuuluvat Suomessakin tavattavat jokisimpukoiden (Unionidae) ja jokihelmisimpukoiden (Margaritiferidae) heimot.
L-City

L-City on suomalainen katujengi, joka on lähtöisin Espoon Leppävaarasta. Sen merkittävin vihollisjengi on Kurdish Mafia. Vihanpito Kurdish Mafian kanssa alkoi, kun L-Cityn jäsen puukotti Kurdish Mafian jäsentä Helsingin Itäkeskuksessa.
Räppäri Yutu Brownin (myös YB026, oik. Yusuf Ibrahim Arab) on epäilty olleen jengin johtaja tai johtohahmo. Muita jengin nimettyjä jäseniä ovat Nuteh Jonez, Fabe ja Kerza sekä Yutu Brownin veli Sakarie ”Sakke” Abdi Mohamed, joka on myös yhdistetty Mantaqa-jengiin.
One Manhattan West

One Manhattan West on 67-kerroksinen toimistopilvenpiirtäjä Ninth Avenuella Manhattan West -alueella, New Yorkissa. Sen on suunnitellut arkkitehtitoimisto Skidmore, Owings &amp; Merrill ja se valmistui vuonna 2019.
Historia.
One Manhattan West rakennettiin osana Manhattan West -pilvenpiirtäjäprojektia, joka Brookfield Assret Managementin oli tarkoitus aloittaa jo 1990-luvulla, mutta aloitusseremonia pidettiin vasta 2013. Kokonaisuus koostuu useista pilvenpiirtäjistä, joilla on eri käyttötarkoituksia. Rakennus avattiin virallisesti 30. lokakuuta 2019.
Raffi Hovhannisjan

Raffi K. Ritšardi Hovhannisjan (; s. 20. marraskuuta 1959 Fresno, Kalifornia) on armenialainen poliitikko. Hän on suorittanut oikeustieteen tutkinnon Georgetownin yliopistossa Yhdysvalloissa. Hovhannisjan muutti perheineen Armeniaan vuonna 1990. Hän toimi vasta itsenäistyneen Armenian tasavallan ulkoministerinä vuosina 1991–1992. Vuodesta 2007 lähtien hän on edustanut Armenian kansalliskokouksessa vuonna 2002 perustamaansa Žarangutjun-puoluetta. Hovhannisjan oli ehdokkaana vuonna 2013 järjestetyissä presidentinvaalissa mutta ei tullut valituksi. Hän piti vaaleja vilpillisinä, valitti asiasta perustuslakituomioistuimeen ja ryhtyi syömälakkoon. Syömälakko kesti 15 päivää.
Cotillion Records

Cotillion Records oli vuosina 1968–1986 toiminut yhdysvaltalainen levy-yhtiö ja Atlantic Recordsin tytäryhtiö. Yhtiö julkaisi alun perin bluesia ja soulia, mutta myöhemmin myös progressiivista rockia, folkrockia, gospelia, jazzia ja huumorimusiikkia. Vuonna 1976 yhtiö alkoi keskittyä diskoon ja R&amp;B:hen. Yhtyeen toimitilat sijaitsivat New Yorkissa.
Jakartan ePrix 2023

Jakartan ePrix 2023 (virallisesti 2023 Gulavit Jakarta E-Prix) oli Formula E -sarjan kauden 2022–2023 ePrix, joka sisälsi kaksi osakilpailua. Kilpailut olivat kauden kymmenes ja 11. osakilpailu. Jakartan ePrix ajettiin väliaikaisellä katuradalla Indonesian Jakarta International e-Prix Circuitilla Jakartassa.
Ensimmäisen ePrix’n voitti saksalainen Pascal Wehrlein. Toisen osakilpailun voittoon ajoi paalulta saksalainen Maximilian Günther.
Lähtökohdat.
Yhdeksän ajetun osakilpailun jälkeen MM-sarjaa johti uusiseelantilainen Nick Cassidy 20 pisteen erolla saksalaiseen Pascal Wehrleiniin. Kolmantena ollut Jake Dennis oli jäänyt Wehrleinista 25 pistettä. Tallien MM-sarjaa johti Envision Racing 182 pisteellä. Toisena, 13 pistettä vähemmän keränneenä, oli Porsche.
Rata.
Jakarta International e-Prix Circuit eli Jakartan kansainvälinen ePrix rata on väliaikainen kilparata Ancolin hallintoalueella Jakartassa, Jaavanmeren rannalla. Radalla on pituutta 2 370 metriä ja se sisältää 18 mutkaa. Rata on saanut inspiraation "Kuda Lumpingista", perinteisestä indonesialaisesta tanssista. Radalle uniikkeja piirteitä ovat kallistetut mutkat ja sekoitus nopeita sekä teknisiä osia. Kilpailuun haastetta tuo myös korkea ilmankosteus sekä paahtava kuumuus. Radan rakennustyöt alkoivat tammikuussa 2022 ja valmistuivat vain viikko ennen vuoden 2022 kilpailua. Radan rakentamista oli viivästyttänyt poliittinen kiista sen sijainnista. Jaguar-kuljettaja Mitch Evans, joka voitti vuoden 2022 kilpailun, kuvasi rataa ”todella mukavaksi ajaa, jossa on paljon pitoa”.
Alun perin radan piti sijaita Indonesian kansallismonumentin ympäristössä. Paikallinen hallinto kuitenkin hylkäsi suunnitelman vuonna 2019. Toiseksi mahdolliseksi sijaintipaikaksi ehdotettiin myös Gelora Bung Karno Stadiumia Jakartan keskustassa. Jakartan ja Formula E:n välinen sopimus kilpailun järjestemämisestä kattaa vuodet 2022–2024.
Jokisimpukat

Jokisimpukat (Unionidae) on liistakehampaisiin kuuluva makeissa vesissä esiintyvä simpukkaheimo.
Olympic Studios

Olympic Studios oli Lontoossa sijainnut äänitysstudio. Se sijaitsi alun perin Carlton Hall -nimisessä rakennuksessa West Endissä, josta se vuonna 1966 muutti Barnesiin. Vuonna 1968 avattiin uusi kakkosstudio, joka oli suosittu rockyhtyeiden keskuudessa. Studiossa levyttivät muun muassa Led Zeppelin, David Bowie, The Who ja Jimi Hendrix. The Rolling Stones äänitti siellä kuusi albumia vuosina 1966–1972.
Studio suljettiin vuonna 2009. Sittemmin sen paikalla on toiminut kahvila ja elokuvateatteri.